21. februar 2018/TCJE

**Opdatering af de Transportøkonomiske Enhedspriser til version 1.8**

Et udkast til en ny udgave af enhedspriserne foreligger og omfatter nedenstående ændringer i forhold til de gældende enhedspriser (version 1.71):

**Økonomiske Forudsætninger til 2090**

* Ny BNP, BNP per capita og inflation fra Finansministeriet, Konvergensprogram 20017
* Ny befolkningsfremskrivning fra Danmarks Statistik, forår 2017
* Arbejdsudbudsforvridningen er ændret fra 20% til 10%, jf. Finansministeriets nye vejledning

Bortset fra arbejdsudbudsforvridningen er ændringerne meget små.

**Priser på drivmidler**

* Nye benzinpriser, dieselpriser og elpriser fra Energistyrelsens Basisfremskrivning 2017
* Observerede benzin- og dieselpriser for 2017 indlagt

Ændringerne er meget små

**Infrastrukturforudsætninger**

* Baneafgifter og brotakster opdateret med tal fra Finanslovsforslag for 2018
* Der er indlagt to nye (små) afgifter TBST (aktivitetsafgift) og Jernbanenævnet (tilsyn) er indlagt som noget nyt

Ændringerne er små

**Tidsværdier**

* Der er skiftet kilde til erhvervsrejsende tidsværdi fra lønstatistik til indkomstoplysninger fra Transportvaneundersøgelsen. Det har medført en reduktion i tidsværdien på 8 %.

**Kørselsomkostninger**

* Cykler: nye kørsels- og sundhedsgevinster fra Incentive 2014
* Person-, vare- og lastbiler: Ny brændstofeffektivitet fra Energistyrelsens Basisfremskrivning 2017
* Person- og varebiler: Andele af drivmidler i trafikarbejdet fra Energistyrelsens Basisfremskrivning 2017
* Personbiler: Ny ”realitetsfaktor” for brændstofeffektivitet fra ICCT (International Counsil on Clean Transportation)

Bortset fra sundhedsgevinsterne ved cykling er ændringerne meget små. Sundhedsgevinsterne stiger med ca. 50 % som følge af den nye værdi af statistisk liv (se senere).

Der udestår en opdatering af kørselsomkostninger i personbiler grundet de nye, lavere bilafgifter i 2017. Det vurderes, at det er en konsulentopgave, da afgiftssatserne ikke indgår direkte i de nuværende kørselsomkostninger.

**Eksterne omkostninger, enhedspriser**

Prisen på CO2-udledning er opdateret med nye værdier fra Energistyrelsen. Fra 2021 er de 3-4 gange højere end tidligere, fordi man fra 2021 ikke længere bruger CO2-kvoteprisen, men et EU-skøn for reduktionsomkostningerne uden for de kvoteomfattede sektorer. I 2021 er stigningerne:

* Pr. km i personbil: fra 1½ øre/km til 7 øre/km
* Pr. km i lastbiler: fra 9 øre/km til 42 øre/km

Værdien af statistisk liv er nu hævet til 31 mio. kr. i 2016-niveau i overensstemmelse med Finansministeriets nye vejledning. Det giver følgende stigninger i de eksterne omkostninger i 2018:

Uheld:

* Dræbt: 15 %
* Rapporteret personskade: 13 %
* Rapporteret uheld på vej: 9 %
* Rapporteret uheld på vej med personskade: 9 %

(De ovenstående fire poster var allerede delvist opdateret i version 1.71)

* Pr. km i personbil: 37%
* Pr. km i lastbil: 37%

Luftforurening:

* Pr. km i diesel personbil: 74 %
* Pr. km i lastbil: 73 %

Støj:

* Pr. støjbelastningstal: 40 %
* Pr. km i personbil: 40 %
* Pr. km i lastbil: 40 %

Samlede eksterne km-omkostninger:

* Pr. km i personbil: 20 %
* Pr. km i lastbil: 25 %

I øvrigt er de høje og lave skøn for de eksterne omkostninger fjernet. De blev ikke anvendt, og de kan ikke altid opdateres (det er aktuelt for klimaomkostningerne).